রশিদুন নবী

**অধ্যাপক ড. রশিদুন্ নবী** (জ. ০১ জানুয়ারি ১৯৫৭), 
যিনি একাধারে একজন বাংলাদেশি শিক্ষাবিদ, নজরুল গবেষক, সংগীতজ্ঞ ও স্বরলিপিকার। তিনি সর্বাধিক সংখ্যক নজরুলসংগীতের সংকলনগ্রন্থ 'নজরুল-সংগীত সংগ্রহ' এর সম্পাদক। ১৯৭১ সালে দশম শ্রেণির ছাত্রাবস্থায় একজন সশস্ত্র মুক্তিযোদ্ধা হিসেবে তিনি বাংলাদেশের মহান স্বাধীনতা যুদ্ধে অংশগ্রহণ করেন।

## জন্ম ও শিক্ষাজীবন

বিশিষ্ট শিক্ষাবিদ, নজরুল গবেষক ও সংগীতজ্ঞ অধ্যাপক ড. রশিদুন নবী-র জন্ম ১৯৫৭ সালের পহেলা জানুয়ারি মাগুরা জেলার শালিখা থানার অন্তর্গত দরিখাটোর গ্রামে। তাঁর পিতা মোঃ আবদুস সামাদ ও মাতা সৈয়দা রাবেয়া খাতুন। পিতা ছিলেন পুলুম গোলাম ছরোয়ার উচ্চ বিদ্যালয়ের শিক্ষক। ১৯৬১ সাল থেকে গ্রামের সরকারি প্রাথমিক বিদ্যালয়ে তাঁর লেখাপড়ার শুরু। ১৯৬৭ সালে পিতার মৃত্যুর পর নানি ফুলকুটি বিবি তাঁকে একজন আলোকিত মানুষ হিসেবে গড়ে তোলার লক্ষ্যে অতুলনীয় ভূমিকা পালন করেন। ১৯৭১ সালে দশম শ্রেণির ছাত্রাবস্থায় একজন সশস্ত্র মুক্তিযোদ্ধা হিসেবে তিনি বাংলাদেশের মহান স্বাধীনতা যুদ্ধে অংশগ্রহণ করেন। নজরুলসংগীতে স্নাতক, বাংলা ও নজরুলসংগীতে পৃথকভাবে স্নাতকোত্তর ডিগ্রি এবং ইসলামী বিশ্ববিদ্যালয়ের বাংলা বিভাগ থেকে খ্যাতিমান শিক্ষাবিদ ও গবেষক প্রফেসর ড. আবুল আহসান চৌধুরীর তত্ত্বাবধানে তিনি 'নজরুল-সংগীত : শিল্পরূপ ও সুর-বৈচিত্র্য' বিষয়ে পিএইচ.ডি. ডিগ্রি অর্জন করেন।

তাঁর সংগীতগুরুদের মধ্যে নজরুল-সান্নিধ্যধন্য ওস্তাদ ফুল মোহাম্মদ, ওস্তাদ নারায়ণচন্দ্র বসাক, ওস্তাদ সৈয়দ জাকির হোসেন, শেখ লুতফর রহমান, সুধীন দাশ, খালিদ হোসেন ও আবদুল লতিফ অন্যতম।

## কর্মজীবন
১৯৮৯ সালের পহেলা জানুয়ারি থেকে তাঁর কর্মজীবন শুরু হয় ঢাকায় অবস্থিত নজরুল ইন্সটিটিউটে গবেষণা কর্মকর্তা হিসেবে। এরপর তিনি সেখানে গবেষণা ও প্রকাশনা বিভাগ এবং সংস্কৃতি বিভাগের প্রধান হিসেবে দায়িত্ব পালন করেন। ইন্সটিটিউটের সংগ্রহশালা সমৃদ্ধ করার লক্ষ্যে সরকারিভাবে তিনি বেশ কয়েকবার ভারতের বিভিন্ন স্থান ভ্রমণ করে জাতীয় কবির হস্তলিপি, অপ্রকাশিত পাণ্ডুলিপি, ছবি ও গুরুত্বপূর্ণ নানা তথ্য-উপাত্ত সংগ্রহ করেন। নজরুল-সান্নিধ্যধন্য সংগীতশিল্পী দীপালি নাগ (তালুকদার), ধীরেন্দ্রচন্দ্র মিত্র, যূথিকা রায়, গীতা মিত্র, গীতা বসু, সাবিত্রী ঘোষ প্রমুখের সঙ্গে সাক্ষাৎ করে তাঁদের কাছ থেকে দুর্লভ তথ্যাদি সংগ্রহ করতে সমর্থ হন। এ ছাড়া তিনি ও তাঁর সংগীতগুরু একুশে পদকপ্রাপ্ত বরেণ্য সংগীতজ্ঞ, শিল্পী, স্বরলিপিকার ও প্রশিক্ষক সুধীন দাশ ভারতের পশ্চিমবঙ্গের প্রখ্যাত নজরুল গবেষক, স্বরলিপিকার ও সংগীতজ্ঞ ড. ব্রহ্মমোহন ঠাকুরের কাছ থেকে দেড় সহস্রাধিক নজরুলসংগীতের আদি গ্রামোফোন রেকর্ডের গান ও নজরুলের একটি অপ্রকাশিত পাণ্ডুলিপি সংগ্রহ করেন — যা শুদ্ধ নজরুলসংগীত চর্চার ক্ষেত্রে বিশেষ ভূমিকা রেখেছে। নজরুলসংগীতের খণ্ডকালীন শিক্ষক হিসেবে তিনি প্রায় দুই যুগ ধরে ঢাকার ঐতিহ্যবাহী সাংস্কৃতিক প্রতিষ্ঠান নজরুল একাডেমি, বুলবুল ললিতকলা একাডেমি (বাফা)-সহ বিভিন্ন সংগীত একাডেমির সঙ্গে সম্পৃক্ত ছিলেন।

নজরুলের স্মৃতিধন্য ময়মনসিংহের ত্রিশালে অবস্থিত জাতীয় কবি কাজী নজরুল ইসলাম বিশ্ববিদ্যালয়ের সংগীত বিভাগে সহযোগী অধ্যাপক পদে তিনি ২০০৭ সালের ২৭শে সেপ্টেম্বর যোগদান করেন ও সর্বশেষ অধ্যাপক (গ্রেড ১) পদে উন্নীত হন। এ সময়ের মধ্যে সংগীত বিভাগের প্রতিষ্ঠাকালীন বিভাগীয় প্রধান, দোলনচাঁপা হলের প্রতিষ্ঠাকালীন প্রভোস্ট, ইন্সটিটিউশনাল কোয়ালিটি অ্যাশুরেন্স সেল (আইকিউএসি)-এর প্রতিষ্ঠাকালীন পরিচালকসহ বিশ্ববিদ্যালয়ের বিভিন্ন গুরুত্বপূর্ণ পদে তিনি দায়িত্ব পালন করেন। বর্তমানে তিনি একটি বিশ্ববিদ্যালয়ের সঙ্গে শিক্ষক হিসেবে সম্পৃক্ত।

## প্রধান গবেষণা ক্ষেত্র
জাতীয় কবি কাজী নজরুল ইসলামের জীবন ও সৃষ্টিকর্ম, বিশেষ করে তাঁর সংগীত।

## প্রকাশনা
তাঁর প্রণীত ও সম্পাদিত গ্রন্থগুলো বিভিন্ন বিশ্ববিদ্যালয়ে পড়ানো হয়।

# গবেষণামূলক গ্রন্থ : ৩টি
# স্বরলিপি গ্রন্থ : ৫টি
# প্রকাশিত প্রবন্ধ : প্রায় অর্ধশত
# সম্পাদিত গ্রন্থ (একক ও যৌথভাবে): ১৪টি

: (সর্বাধিক সংখ্যক নজরুলসংগীতের সংকলনগ্রন্থ ***নজরুল-সংগীত সংগ্রহ*** -এর সম্পাদক, গ্রন্থটি *কবি নজরুল ইনস্টিটিউট, ঢাকা* থেকে প্রকাশিত)

#### উল্লেখযোগ্য প্রকাশনা

* *নজরুল-সংগীত সংগ্রহ*
* *নজরুল-সংগীতের নানা অনুষঙ্গ*
* *নজরুল-সংগীতের ভুবনে অন্যান্য গীতিকারের গান*
* *নজরুল-সংগীত স্বরলিপি নির্দেশিকা* 

## গণমাধ্যমের সঙ্গে সম্পৃক্ততা

* *[[বাংলাদেশ টেলিভিশন]], ঢাকা* কেন্দ্রের সর্বোচ্চ  গ্রেডের নজরুলসংগীত শিল্পী।
* *[[বাংলাদেশ টেলিভিশন]], ঢাকা* কেন্দ্রের সর্বোচ্চ  ‘বিশেষ’ গ্রেডের সংগীত পরিচালক।
* *[[বাংলাদেশ বেতার]], ঢাকা* কেন্দ্রের সর্বোচ্চ  গ্রেডের নজরুলসংগীত শিল্পী।
* *[[বাংলাদেশ টেলিভিশন]], ঢাকা* কেন্দ্রের নজরুলসংগীত শিল্পীদের অডিশন বোর্ডের সদস্য।

## জাতীয় ও আন্তর্জাতিক পুরস্কার, সম্মাননা ও সংবর্ধনা প্রাপ্তি

### জাতীয় পুরস্কার

# ২০১৮ সালে নজরুল গবেষণায় বিশেষ অবদানের স্বীকৃতি হিসেবে *কবি নজরুল ইনস্টিটিউট, ঢাকা* থেকে **'নজরুল পুরস্কার-২০১৭**'  অর্জন। 
# ২০২৫ সালে নজরুল গবেষণায় বিশেষ অবদানের স্বীকৃতি স্বরূপ *জাতীয় কবি কাজী নজরুল ইসলাম বিশ্ববিদ্যালয়* থেকে **'নজরুল পদক-২০২৫**'  অর্জন।

### আন্তর্জাতিক পুরস্কার

# ২০১৮ সালে ভারতের বর্ধমান জেলার চুরুলিয়ায় অবস্থিত *নজরুল একাডেমি* থেকে **'নজরুল পুরস্কার-২০১৮**' অর্জন।

এছাড়াও তিনি দেশ-বিদেশের বিভিন্ন প্রতিষ্ঠান থেকে বহু পুরস্কার ও সম্মাননায় ভূষিত হন।

## তথ্যসূত্র

বিষয়শ্রেণী:১৯৬৭-এ জন্ম